เออร์ซูลา เค. เลอกวิน

**เออร์ซูลา โครเบอร์ เลอกวิน** (;  โครเบอร์; 21 ตุลาคม ค.ศ. 1929 - 22 มกราคม ค.ศ. 2018) เป็นนักเขียนชาวอเมริกัน เธอเป็นที่รู้จักมากที่สุดจากผลงานจินตนิยายและผลงานบันเทิงคดีแนววิทยาศาสตร์ที่มีฉากอยู่ในจักรวาลเฮนิช (Hainish universe) และชุดนวนิยายแฟนตาซีชุด *เอิร์ธซี* (Earthsea) ผลงานของเธอได้รับการตีพิมพ์ครั้งแรกในปี ค.ศ. 1959 และอาชีพนักเขียนของเธอกินระยะเวลาเกือบหกทศวรรษ โดยเธอสร้างสรรค์นวนิยายมากกว่า 20 เรื่อง และเรื่องสั้นมากกว่า 100 เรื่อง นอกจากนี้ยังมีผลงานบทกวี บทวิจารณ์วรรณกรรม งานแปล และหนังสือสำหรับเด็ก แม้เลอกวินมักถูกกล่าวถึงว่าเป็นนักเขียนนิยายวิทยาศาสตร์ แต่เธอก็ได้รับการยกย่องว่าเป็น "เสียงสำคัญในวรรณกรรมอเมริกัน" ทั้งนี้ เลอกวินเคยกล่าวว่า เธออยากเป็นที่รู้จักในฐานะ "นักประพันธ์ชาวอเมริกัน" มากกว่า

เลอกวินเกิดที่เมืองเบิร์กลีย์ รัฐแคลิฟอร์เนีย เป็นบุตรของธีโอโดรา โครเบอร์ นักเขียน และอัลเฟรด ลุยส์ โครเบอร์ นักมานุษยวิทยา หลังจากสำเร็จการศึกษาระดับปริญญาโทด้านภาษาฝรั่งเศส เธอได้เริ่มศึกษาต่อในระดับปริญญาเอก แต่ยุติการศึกษาดังกล่าวหลังจากสมรสกับชาลส์ เลอกวิน นักประวัติศาสตร์ ในปี ค.ศ. 1953 เธอเริ่มเขียนหนังสืออย่างเต็มตัวในช่วงปลายคริสต์ทศวรรษ 1950 และประสบความสำเร็จทั้งในด้านคำวิจารณ์และยอดจำหน่ายจากนวนิยายเรื่อง *[[พ่อมดแห่งเอิร์ธซี]]* (1968) และ *[[มือซ้ายแห่งความมืด]]* (1969) ซึ่งแฮโรลด์ บลูม ได้กล่าวยกย่องว่าเป็นผลงานชิ้นเอกของเธอ สำหรับนวนิยายเรื่องหลัง เลอกวินได้รับทั้งรางวัลฮิวโกและรางวัลเนบิวลา สาขานวนิยายยอดเยี่ยม ทำให้เธอกลายเป็นผู้หญิงคนแรกที่ได้รับรางวัลทั้งสองรางวัลดังกล่าว ต่อมาเธอได้สร้างสรรค์ผลงานอีกหลายเรื่องที่มีฉากอยู่ในโลกเอิร์ธซีหรือจักรวาลเฮนิช นอกจากนี้ยังมีผลงานอื่น ๆ เช่น หนังสือที่มีฉากอยู่ในประเทศสมมติชื่อออร์ซิเนีย งานเขียนสำหรับเด็กหลายเรื่อง และหนังสือรวมเรื่องหลายเล่ม

มานุษยวิทยาวัฒนธรรม ลัทธิเต๋า คตินิยมสิทธิสตรี และงานเขียนของคาร์ล ยุง ล้วนมีอิทธิพลอย่างมากต่อผลงานของเลอกวิน เรื่องเล่าหลายเรื่องของเธอใช้ตัวละครเอกเป็นนักมานุษยวิทยาหรือผู้สังเกตการณ์ทางวัฒนธรรม และแนวคิดแบบเต๋าเกี่ยวกับความสมดุลและดุลยภาพก็สามารถพบได้ในงานเขียนหลายชิ้นของเธอ เลอกวินมักท้าทายขนบแบบแผนที่พบโดยทั่วไปในวรรณกรรมแนวเรื่องแต่งเชิงจินตนาการ เช่น การสร้างตัวละครเอกผิวสีคล้ำในชุดเรื่องเอิร์ธซี และยังใช้รูปแบบการเขียนหรือโครงสร้างที่ไม่ธรรมดาในผลงานบางเรื่อง เช่น *[[กลับบ้านเสมอ]]* (1985) ซึ่งเป็นงานเขียนเชิงทดลอง ประเด็นทางสังคมและการเมือง เช่น เชื้อชาติ เพศ เพศวิถี และการเติบโตสู่วัยผู้ใหญ่ เป็นหัวข้อสำคัญในงานเขียนของเธอ นอกจากนี้เธอยังสำรวจโครงสร้างทางการเมืองทางเลือกในเรื่องเล่าหลายเรื่อง เช่น เรื่องสั้นเชิงปรัชญา "*[[ผู้ที่เดินจากไปจากโอเมลาส์]]*" (1973) และนวนิยายยูโทเปียแบบอนาธิปไตย *[[ผู้ครองฟ้า]]* (1974)

งานเขียนของเลอกวินมีอิทธิพลอย่างมากต่อวงการวรรณกรรมแนวเรื่องแต่งเชิงจินตนาการ และได้รับความสนใจจากนักวิจารณ์อย่างกว้างขวาง เธอได้รับรางวัลและเกียรติยศจำนวนมาก รวมถึงรางวัลฮิวโก 8 ครั้ง รางวัลเนบิวลา 6 ครั้ง และรางวัลโลคัส 25 ครั้ง ในปี ค.ศ. 2003 เธอกลายเป็นผู้หญิงคนที่สองที่ได้รับการยกย่องเป็นแกรนด์มาสเตอร์จากสมาคมนักเขียนนิยายวิทยาศาสตร์และแฟนตาซีแห่งอเมริกา ในปี ค.ศ. 2000 หอสมุดรัฐสภาสหรัฐอเมริกาได้ยกย่องเธอให้เป็น Living Legend และในปี ค.ศ. 2014 เธอได้รับเหรียญรางวัลมูลนิธิหนังสือแห่งชาติสำหรับผู้มีผลงานทางวรรณกรรมอเมริกันอันดีเด่น เลอกวินมีอิทธิพลต่อนักเขียนคนอื่น ๆ จำนวนมาก รวมถึงซัลมัน รัชดี ผู้ได้รับรางวัลบุคเคอร์ เดวิด มิตเชลล์ นีล ไกแมน และเอียน แบงส์ หลังจากเธอถึงแก่อสัญกรรมในปี ค.ศ. 2018 จอห์น คลูต นักวิจารณ์ เขียนว่าเลอกวิน "เป็นผู้ทรงอิทธิพลต่อวงการนิยายวิทยาศาสตร์อเมริกันมาเกือบครึ่งศตวรรษ" ขณะที่ไมเคิล เชบอน นักเขียน ได้กล่าวถึงเธอว่าเป็น "นักเขียนชาวอเมริกันที่ยิ่งใหญ่ที่สุดแห่งยุคสมัยของเธอ"

## อ้างอิง

หมวดหมู่:บุคคลที่เกิดในปี พ.ศ. 2472
หมวดหมู่:บุคคลที่เสียชีวิตในปี พ.ศ. 2561